དེས་ན་སློབ་གསོའི་དམིགས་ཡུལ་ནི།བསམ་བློ་ཀུན་སྤྱོད་བཟང་ཞིང་སྤྱི་ཚོགས་ལ་ཞབས་འདེགས་ཞུ་ནུས་པའི་མི་ཡ་རབས་མང་བོ་བསྐྱེད་སྲིང་བྱས་ཏེ།ཞི་བདེ་དང་འཆམ་མཐུན་ཅན་གྱི་སྤྱི་ཚོགས་ཤིག་འཛུགས་བསྐྲུན་བྱེད་རྒྱུ་དེ་ཡིན།དེས་ན་སློབ་གསོའི་ནང་དོན་ནོར་མི་རུང་བ་ནི་རྩ་བ་ཡིན་ལ།མ་ནོར་བའི་སློབ་གསོ་དེ་ལག་ལེན་ལ་བསྟར་བའང་ཤིན་ཏུ་ནས་ཀྱང་གལ་ཆེ་སྟེ།ལག་ལེན་མེད་པའི་སློབ་གསོའི་གཞུང་ལུགས་རྐྱང་རྐྱང་བཤད་པས་གར་ཡང་མི་ཕྱིན་པའི་ཕྱིར་ཏེ།ལྷག་བསམ་བསྐུལ་བ་ལས།བུ་རམ་ཤིང་ཤུན་སྙིང་བོ་ཅི་ཡང་མེད།།དགའ་བར་བྱ་བའི་རོ་ནི་ནང་ན་འདུག།ཤུན་པ་ཟོས་པས་མིས་ནི་བུ་རམ་རོ།།ཞིམ་པོ་རྙེད་པར་ནུས་པ་མ་ཡིན་ནོ།།ཇི་ལྟར་ཤུན་པ་ཇི་བཞིན་སྨྲ་བ་སྟེ།།རོ་ལྟ་བུར་ནི་འདི་ལ་དོན་སེམས་ཡིན།།དེ་ལྟ་བས་ན་སྨྲ་ལ་དགའ་སྤངས་ཏེ།།རྟག་ཏུ་བག་ཡོད་བྱོས་ལ་དོན་སོམས་ཤིག།ཞེས་གསུངས་པ་སོགས་ཀྱི་བསྟན་དོན་ལྟར་སྨྲ་བ་ཙམ་སྙིང་བོར་རློམ་པའི་ངན་གཤིས་དོར་ནས་དོན་ལ་བསམ་གཞིགས་གཏོང་རྒྱུ་གོམས་སུ་ཆུགདེ་ནས་བསམ་ཞིང་དཔྱད་དེ་ཤེས་པའི་གཞུང་དོན་དེ་ཉིད་ལག་ལེན་བྱེད་པ་ལ་ནི་སློབ་གསོ་མྱོང་ཞེས་ཟེར་དགོས་ཏེ།མཉམ་མེད་ཙོང་ཁ་བ་ཆེན་པོས།དེ་ཡང་བྱེད་པ་ལ་ཤེས་དགོས་ཤིང་།དེ་ལ་ཐོས་དགོས་པ་དང་ཐོས་ནས་ཤེས་པར་བྱས་པའི་དགོས་པའང་བྱེད་པ་ཡིན་པས།ཐོས་པའི་དོན་ལ་ནུས་པ་དང་བསྟུན་པའི་ལག་ལེན་རེ་གནད་དུ་ཆེའོ།།ཞེས་གསུངས་པ་ནི་སློབ་གསོ་བྱེད་ཡུལ་དང་བྱེད་མཁན་གཉིས་ཀ་ལ་སྦྱར་རྒྱུ་ཡོད་དོ།།